Pienellä paikkakunnalla asuvan kolmilapsisen perheen vanhemmat ovat antaneet haastatteluja medialle myös tapauksen jälkeen.

Myös perheen nuorin lapsi syntyi kotona. Kuvituskuva. MOSTPHOTOS

Iltalehti uutisoi aiemmin tapauksesta, jossa kotisynnytyksellä kesäkuussa 2018 maailmaan saatetuista kaksosista toista säilytettiin noin viikon ajan jääkaapissa ja pakastimessa, jonka jälkeen vauva haudattiin myöhemmin pariskunnan talon pihamaalle. Pakastimessa säilytetty vauva oli ollut jo syntyessään kuollut. Poliisi löysi myöhemmin pihamaalle haudatun vauvan.

Pohjois-Karjalan käräjäoikeus on nyt nostanut syytteet kolmissakymmenissä olevaa pariskuntaa vastaan. Molempia vanhempia syytetään kuolemansyyn selvittämisestä annettujen sääntöjen rikkomisesta ja terveydensuojelurikoksesta.

Säännöllisesti julkisuudessa

Sekä mies että nainen ovat antaneet julkisuudessa moneen otteeseen kasvot esimerkiksi kotisynnytykselle, luonnonmukaiselle elämälle ja rokotekriittisyydelle.

Ilomantsissa asuvan kolmilapsisen perheen vanhemmat ovat antaneet haastatteluja myös hautausepisodin jälkeen. Tuorein perheen haastattelu on tältä kesältä.

Pihamaalla josta haudattu vauva löydettiin, viljellään parsikunnan tuoreen haastattelun mukaan monia hyötykasveja, vihanneksia ja juureksia. Lisäksi pariskunnalla on tilallaan kotieläimiä.

Luomuelämää

Luonnonmukainen elämä vaikuttaa olevan lähellä erityisesti perheen isän sydäntä. Haastattelujen lisäksi hän on esitellyt kotihoidollisia toimenpiteitä myös Instagram-tilillään. Mies on myös kertonut haastatteluissa toimivansa perheen elättäjänä.

Vanhemmat vannovat luonnonmukaisuuden nimeen myös lapsiin liittyvissä päätöksissä. Pariskunta on esiintynyt suositussa tv-sarjassa, jossa heidän esikoislapsensa syntyi kotisynnytyksessä. He kertoivat tuolloin saaneensa kritiikkiä valinnastaan synnyttää lapsi kotona sen riskialttiuden takia. Myös pihamaalle haudattu vauva syntyi kotisynnytyksessä, jossa äidin oli määrä synnyttää kaksoset.

Pariskunta on kertonut julkisuuteen myös päätöksestään olla rokottamatta ainakaan ensimmäistä lastaan. Lisäksi he ovat kokeilleet kasvattaa vauvaa ilman vaippoja, ja opettaa lasta viestimään vessahädästään.

Vanhempien on määrä vastata rikossyytteisiin Pohjois-Karjalan käräjäoikeudessa lokakuussa.

Iltalehti ei tavoittanut pariskuntaa useista yrityksistä huolimatta.